王令
寄王正叔
形骸饫餍城市劳，思得远去与俗逃。
借来马病行欲到，著鞭迫急翻奔跳。
连绵半日走十堠，急雨随湿衣与袍。
到家觅火烘衣湿，亟书名纸挥墨毫。
由来道同志易合，顾人谓我此可交。
形秽向逢珠在侧，联坐愧用狗续貂。
喜爱常令对面目，招延不许他有庖。
玄谈直抵世不到，大论许致君为尧。
喧呼脱落笑绝倒，中乐不肯旁诮嘲。
久孤得聚气遂振，张目视人皆麽幺。
促席捉手坐接膝，不肯放去逾分宵。
平明懒睡未及起，稠叠仆足烦见招。
披囊示我文数纸，晚霞烂漫新晴霄。
魂迷心醉不敢议，畏伏缩若鼠见猫。
同骑疲马远眺望，独止不进须连镳。
江东山水雅岂富，熟视若在图书杪。
嶙峋高疑地作限，浪渺远若天不包。
是时高秋鲈可鱠，爱欲弃绶同鱼舠。
直道有知私自贺，生平郁结数日消。
笑颜快意面改色，食饮惬足肠生膋。
今之腐儒不可洽，欲近俗气先腥臊。
寻常语我我不听，视如秋月鸣蜩蟧。
数日忽得正叔语，温玉摐击金相敲。
胸怀坦傥气焰大，天马断辔鲸横涛。
惜乎偶会复促别，归鞭行袖相交飘。
还家日益无聊赖，口久不语如著胶。
畏人常先走木猭，得食每後残桃螬。
飘风西来岁月晚，寒压天面低不凹。
一夕浓霜死群翠，病若火逼毛发焦。
鸣鸿南飞地得暖，鸦乌暮去林有巢。
使人对之亦自感，平时乃此穷途号。
百忧丛侵方寸乱，顶发不痒手自搔。
时时强酒期自醉，不忍把笔私成骚。
近嫌文字不足学，欲出简札临渊抛。
惟思边堠愿得到，耳静意若闻金刀。
安得铁马十数万，少负弩矢加矛腰。
力在快战不愿守，直令疻斗而血鏖。
东西南北四问罪，使人不敢诬天骄。
增尸为城骨筑垒，滴血衅地尘不嚣。
归来再拜贺太平，亟出敌首都城枭。
如何壮志不可遂，穷愁压挫朱颜雕。
因君佑我故道此，以代面语相喧呶。